**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.03.2024, ora 08.00 – 04.03.2024, ora 08.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 04.03.2024, ora 07.00**

**RÂURI**

**Debitele au fost în general, staționare**, exceptând râurile din bazinele hidrografice: Tur, Someș (exceptând Someșul Mare), Crasna, Barcău, Crișul Repede, Crișul Negru, Crișul Alb, bazinele superioare ale Timișului și Buzăului, bazinul mijlociu și inferior al Mureșului, cursul superior al Prutului și cursul superior și mijlociu al Siretului, unde au fost în scădere.

Pe râurile din bazinele hidrografice Vișeu, Iza, Someșul Mare, bazinul superior al Bistriței (afluent al Siretului), bazinele mijlocii și inferioare ale Timișului, Nerei și Buzăului și pe cursul inferior al Prutului debitele au fost în creștere ca urmare a cedării apei din stratul de zăpadă, precipitațiilor slabe cantitativ căzute în interval și propagării.

Debitele se situează la valori peste mediile multianuale lunare pe râurile din bazinele hidrografice: Vișeu, Crasna, bazinele superioare ale Someșul Mare și Jiului, bazinele superioare și mijlocii ale Timișului și Bistriței, cursul Prutului și pe unii afluenți ai Oltului mijlociu. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Moravița, Vedea, Argeș, Buzău, Trotuș, Râmnicu Sărat, Bârlad, cursul Ialomiței, pe unii afluenți din bazinele inferioare ale Jiului, Oltului și Bistriței, afluenții Prutului și pe unele râuri din Dobrogea.

**Nivelurile** pe râuri la stațiile hidrometrice **se situează sub** **COTELE DE ATENȚIE**.

**Debitele vor fi în general staționare**, exceptând râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Crișul Negru, Crișul Alb, Timiș și Buzău, bazinul mijlociu și inferior al Mureșului, cursul Siretului și cursul superior al Prutului, unde vor fi în scădere.

Pe cursul inferior al Prutului debitele vor fi în creștere prin propagare.

Sunt posibile creșteri de niveluri și debite pe unele râuri mici din zonele de deal și munte, mai ales pe cele din estul, centrul și sud–vestul țării, ca urmare a cedării apei din stratul de zăpadă din zonele montane aferente, precipitațiilor slabe cantitativ prognozate și propagării.

**Nivelurile** pe râuri la stațiile hidrometrice **se vor situa sub** **COTELE DE ATENȚIE**.

**DUNĂRE**

**Debitul la intrarea în ţară** (secţiunea Baziaş) în intervalul 03-04.03.2024 **a fost în scădere, având valoarea de** **6700 m3/s**, peste media multianuală a lunii **februarie (5300 m3/s).**

În aval de Porţile de Fier debitele au fost în scădere pe sectoarele Gruia–Turnu Măgurele şi Brăila-Tulcea şi în creştere pe sectorul Zimnicea-Vadu Oii.

**Debitul la intrarea în ţară** (secţiunea Baziaş) **va fi în scădere (6600 m3/s).**

În aval de Porţile de Fier debitele vor fi în scădere pe sectorul Gruia-Giurgiu, în creştere pe sectorul Oltenița-Brăila şi relativ staționare pe sectorul Galați-Tulcea.

***Se situează în faza I de apărare următoarele sectoare de dig:***

-R3, Tudor Vladimirescu, Sfântu Gheorghe (din administrarea ANAR); Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 03.03.2024, ora 09.00 –04.03.2024, ora 06.00**

**În ţară** vremea s-a menținut mult mai caldă decât în mod normal la această dată în cea mai mare parte a teritoriului, cu abateri pozitive față de mediile climatologice de până la 9...10 grade în nord-vest, centru și la munte. Pe parcursul zilei cerul a avut înnorări temporare în sudul, centrul și estul țării și a fost variabil în rest, iar noaptea a devenit variabil în majoritatea regiunilor. A plouat slab, local în Moldova și izolat în Muntenia, Dobrogea, Transilvania și Crișana, iar la munte, la altitudini mari, trecător au fost și precipitații sub formă de lapoviță și ninsoare. Vântul a suflat slab și moderat, cu ușoare intensificări noaptea în sudul Banatului. La ora 20 era strat de zăpadă local la munte, unde măsura,pe platformele stațiilor meteorologice, până la 137 cm în Munții Făgăraș și 133 cm în Munții Călimani. Temperaturile maxime s-au încadrat între 6 grade la Rădăuți și Sulina și 18 grade la Jimbolia, Săcuieni, Ștei, Gurahonț, Vărădia de Mureș, Reșița și Alba Iulia, iar la ora 6 se înregistrau valori termice cuprinse între -3 grade la Miercurea Ciuc, Întorsura Buzăului și

Făgăraș și 10 grade la Șiria, Lugoj, Moldova Nouă, Dumbrăvița de Codru și Oravița. Dimineață, dar mai ales noaptea, s-a semnalat ceață pe alocuri în Oltenia și nordul Moldovei și izolat în Muntenia, Dobrogea și estul Transilvaniei.

**Observaţie**: în intervalul de diagnozăa fost în vigoare 1 atenționare cod galben de fenomene meteorologice periculoase imediate emisă de către SRPV Bacău.

**La Bucureşti** valorile termice s-au menținut peste normele climatologice specifice acestei datei (cu abatere pozitivă de până la 6 grade). Cerul a fost mai mult noros ziua, apoi a devenit variabil, iar vântul a suflat slab până la moderat. Temperatura maximă a fost de 13 grade la Filaret și 14 grade la Afumați și Băneasa, iar la ora 6 se înregistrau 1 grad în Băneasa, 2 grade la Afumați și 4 grade la Filaret.

**3. Prognoza meteorologică în intervalul 03.03.2024, ora 09.00–04.03.2024, ora 9.00**

**În ţară** regimul termic va fi caracterizat de valori cu mult peste cele normale în prima decadă a lunii martie în cea mai mare parte a teritoriului, dar mai ales în regiunile intracarpatice. În regiunile sud-vestice, sudice și estice, cerul va avea înnorări, însă doar pe alocuri va ploua slab, iar vântul va sufla în general moderat. În restul teritoriului cerul va fi variabil și doar izolat vor fi condiții de ploi slabe, iar vântul va sufla slab și moderat. Pe crestele Carpaților Meridionali vor fi posibile și precipitații mixte. Temperaturile maxime se vor încadra între 9 grade pe litoral și 19 grade în Dealurile de Vest, iar cele minime vor fi cuprinse între -2 și 8 grade. Dimineața și noaptea pe alocuri se va semnala ceață, cu o probabilitate mai mare în est, în sud-est și în zonele depresionare.

**La Bucureşti** vremea va fi caracterizată de valori termice cu mult peste mediile specifice perioadei. Temperatura maximă va fi de 14...16 grade, iar cea minimă de 2...4 grade. Cerul va fi temporar noros, iar noaptea va crește probabilitatea de ploaie. Vântul va sufla slab și moderat. Dimineața vor fi condiții de ceață.

***II. CALITATEA APELOR***

Nu au fost semnalate evenimente deosebite.

***III. CALITATEA MEDIULUI***

1. **În domeniul aerului**

**A.P.M. Dâmbovița** informează telefonic că în data de 03.03.2024 în localitatea Bălteni s-a produs un incendiu de scurtă durată în care au ars cca 1,5 t de deșeuri dintr-un depozit ilegal în curs de formare. Incendiul a fost stins în jurul orei 18:00 de către echipajele I.S.U. Dâmbovița.

1. **În domeniul solului şi vegetaţiei**

Nu au fost semnalate evenimente deosebite.

**3. În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depăşiri ale limitelor de avertizare/alarmare și nu s-au semnalat evenimente deosebite. Parametrii constataţi la staţiile de pe teritoriul României s-au situat în limitele normale de variație ale fondului natural.

**4. În municipiul Bucureşti**

În ultimele 24 de ore sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA COMUNICARE**